Om tydens grendeltyd te rou, is om te luister en te skryf | Stellenbosch Gemeente
Tydens grendeltyd word hierdie verlange verwronge in rou. Ek rou soos 'n boer wat haar oes moet afskryf weens 'n onsigbare pes wat aan die wortels vreet. Tydens oestyd bedank ons die Aarde vir goeie weer; en mekaar, vir harde werk. Ek verpas hierdie lonende tyd: my ma se sestigste verjaarsdag, haar tweede jaar in remissie, Pa se bou-projek wat afgehandel is, my broer se aansoek om 'n kind aan te neem, vriende wat babas verwag, blommetyd in Namakwaland, my oupa se afsterwe ná 'n ryk en geseënde lewe.
Daar sal 'n tyd kom waar ek weer hierin kan deel, maar die dood is finaal. 'n Nuwe seisoen laat nie 'n groot boom wat geval het, weer toe om te bloei nie. Met dit in gedagte, het ek vir my oupa 'n oudio-gedenkdiens saamgestel deur huldeblyke te versamel en dit in 'n professionele oudiodiens te verwerk. Ons kon reg oor die wêreld daarna luister, elk in ons afsonderlike sitkamers… 'n Globale danksegging.
Ongeag hoe dor hierdie seisoen mag voorkom, moet ons aanhou werk en aanhou dien. Ek is bevoorreg om dit met Herklink te kan doen. Twee families het na my uitgereik om vir 'n geliefde 'n oudiodiens saam te stel.
Helena van Schalkwyk skryf: "Wat 'n unieke en deernisvolle gedenkdiens wat Herklink met die heengaan van my moeder saamgestel het, in 'n tyd waar ons, as gevolg van die Corona-pandemie, nie bymekaar kon wees nie. Hierdie oudiodiens is 'n kosbare skat wat 'n mens vir ewig kan bewaar om na te luister, en 'n nagedagtenis om ons geliefdes te onthou."
Met erkenning aan: Wilma Stockenström, Jean Goosen, Ingrid Jonker, Hunter Kennedy, Breyten Breytenbach